Politiet har fredag formiddag foretaget en rekonstruktion af en ulykke på stranden ved Saltum for at få klarhed over, hvad der skete. Nordjyllands Politi mener ikke, at ulykken på Saltum Strand, hvor en 22-årig tysk mand blev livsfarligt kvæstet, skete på grund af hasarderet kørsel. Politiet har konstateret, at der i alt var ni mennesker i bilen, da ulykken skete torsdag aften. Fem personer, heriblandt den 22-årige mand, sad på ladet af bilen og fire personer sad inde i bilen. Ulykken skete, da bilen skulle svinge. Den 22-årige mand faldt ud af ladet på bilen og slog sit hoved. Han har fået indre blødninger og blev kørt på Traumecentret i Aalborg, hvor hans tilstand betegnes som kritisk.

Referat:
Nordjyllands Politi har fredag rekonstrueret ulykken på Saltum Strand, hvor en 22-årig mand blev livsfarligt kvæstet.